Филарет је био други син истакнутог бољара Никите Романовича. Рођен је 1553. године у Москви. Први је који носи презиме Романов. Током владавине свог рођака Фјодора Звонара (1584—1598), млади Филарет као војник и дипломата учествује у рату против Јована III Шведског (1590). Води преговоре у име Русије са светоримским царем Рудолфом II 1593. и 1594. године. Филарет је и сам постао бољар 1583. године. Био је један од кандидата за престо након смрти Фјодора Звонара, али је уместо њега на царски престо дошао Борис Годунов. Годунов је држао Филарета и његову жену у притвору у манастиру Светог Антонија. Када је Лажни Димитрије збацио Годунова, поставио је Филарета за митрополита Ростова (1605). Филарета је Други Лажни Димитрије прогласио за патријарха. Као и самог Димитрија, Филарета је тада признао мањи број Руса. Од 1610. до 1618. године Филарет се налази у рукама пољског краља Сигисмунда Васе, који је одбио да призна његовог сина, Михаила Романова, за руског цара. Након завршетка Руско-пољског рата и склапања мира у Деулину (13. фебруар 1619.) Филарет је ослобођен, а јуна исте године устоличен је за московског патријарха и патријарха све Русије.